Suomessa Puolangalla lähihoitajana työskentelevä filippiiniläinen Charity Dela Cruz on sinnikäs säästäjä.

Sairaanhoitajaksi Filippiineillä opiskellut Charity Dela Cruz hoitaa Kainuussa Puolangalla vanhuksia.

Dela Cruzin mukaan hänelle jää verojen jälkeen palkasta käteen 1 700 euroa, josta hän lähettää lapsilleen ja heitä siellä hoitavalle äidilleen Filippiineille parhaimmillaan 1 000 euroa kuukaudessa.

Osan rahoistaan hän säilöö tilillään, osa menee muun muassa yksityiskoulua käyvien lasten koulumaksuihin ja muihin kuluihin ja osan hän sijoittaa kotimaassaan osakkeisiin ja rahastoihin.

Pian kolme vuotta Suomessa työskennelleestä Dela Cruzista kertoi ensimmäisenä Kodin Kuvalehti.

Taloussanomille hän kertoo, että pystyy säästämään ison osan tuloistaan, koska menot ovat pienet.

– Asun Puolangalla, jossa asuminen on edullista. Asun yhdessä ystäväni kanssa kaksiossa ja jaamme vuokran ja sähkölaskun puoliksi. Ruoan ostan usein Lidlistä, Dela Cruz kertoo.

Jos hänen tarvitsee ostaa uusi vaate tai kengät, mitä tapahtuu harvoin, hän tekee ostokset verkkokauppa Zalandossa.

– Siellä on usein halvempaa kuin liikkeissä, jotka ovat kaukana Oulussa. Sinne kulkee täältä vain yksi bussi päivässä, Dela Cruz sanoo.

36-vuotias Dela Cruz kertoo haaveilevansa, että pystyisi jonain päivänä elättämään kouluikäiset kaksoslapsensa Suomessa. Lapsiaan hän on tavannut viimeksi viime jouluna, mutta pitää heihin päivittäin yhteyttä videopuheluyhteyden avulla.